b'\n_START_ARTICLE_\nChazar\xc5\xb3 kaganatas\n_START_SECTION_\nIstorija\n_START_PARAGRAPH_\nChazar\xc5\xb3 kaganatas susidar\xc4\x97 i\xc5\xa1 vakarin\xc4\x97s Tiurk\xc5\xb3 kaganato dalies, vald\xc4\x97 tiurk\xc5\xb3 dinastijos kaganai. Subyr\xc4\x97jus Tiurk\xc5\xb3 kaganatui vakaruose susiformavo Did\xc5\xbeioji Bulgarija ir Chazarija. Chazarai dar iki kaganato susidarymo pasi\xc5\xbeym\xc4\x97jo, kad su Bizantijos pagalba i\xc5\xa1st\xc5\xabm\xc4\x97 i\xc5\xa1 regiono persus. Po bolgar\xc5\xb3 valdovo Kubrato mirties Did\xc5\xbeioji Bulgarija nusilpo, ir chazarai \xc4\x97m\xc4\x97 siaubti j\xc5\xb3 \xc5\xbeemes. \xc4\xae pietus valstybei pl\xc4\x97stis trukd\xc4\x97 vietoje pers\xc5\xb3 i\xc5\xa1kil\xc4\x99s Arab\xc5\xb3 kalifatas. Chazarai su arabais kariavo VII a. pab.-VIII a. pr._NEWLINE_Apie 740 m. kaganas Bulanas ir dauguma diduomen\xc4\x97s atsivert\xc4\x97 \xc4\xaf judaizm\xc4\x85, kuris paskelbtas valstybine religija. Kra\xc5\xa1tas pagars\xc4\x97jo religiniu pakantumu ir gana auk\xc5\xa1tu kult\xc5\xabros lygiu: \xc4\x8dia k\xc5\xabr\xc4\x97si miestai, klest\xc4\x97jo prekyba, plito \xc5\xbeemdirbyst\xc4\x97. Kaganatas kontroliavo svarbius prekybos kelius i\xc5\xa1 Azijos \xc4\xaf Europ\xc4\x85. Antroje VIII a. pus\xc4\x97je Chazar\xc5\xb3 kaganatas ap\xc4\x97m\xc4\x97 teritorij\xc4\x85 nuo Krymo iki Karnos, nuo Dniepro iki Kaspijos (kuri dalies taut\xc5\xb3 tebevadinama \xe2\x80\x9eChazar\xc5\xb3 j\xc5\xabra\xe2\x80\x9c). Kaganatui buvo pavald\xc5\xabs arba mok\xc4\x97jo duokl\xc4\x99 alanai, vengrai, bolgarai ir kitos Ponto gentys._NEWLINE_IX a. pab. Chazar\xc5\xb3 kaganato galia \xc4\x97m\xc4\x97 silpti: \xc4\xaf Juodosios j\xc5\xabros vakar\xc5\xb3 pakrantes ir Dono stepes \xc4\xafsiver\xc5\xbe\xc4\x97 pe\xc4\x8denegai, o \xc5\xa1iaur\xc4\x97je i\xc5\xa1kilo Kijevo Rusia. 965 m. Kijevo kunigaik\xc5\xa1tis Sviatoslavas sumu\xc5\xa1\xc4\x97 chazarus, sugriov\xc4\x97 Sarkelo miest\xc4\x85 prie Dono ir, pasak kai kuri\xc5\xb3 istorini\xc5\xb3 \xc5\xa1altini\xc5\xb3, Itil\xc4\xaf. XI a. pab. chazar\xc5\xb3 valstyb\xc4\x97 galutinai sunaikinta, vietoje jos i\xc5\xa1kilo kuman\xc5\xb3 valstyb\xc4\x97.'